IRIARTE OKIÑENA (EH Bildu, 2018-04-19):
Egun on berriro ere.
Nik uste dut gaur Legebiltzar honetara ekarri dugun eztabaida hau oso garrantzitsua dela herri honen etorkizunarentzat. Herri honen gehiengo handi batek, Legebiltzar honetan ordezkaritza daukan % 76ak herri honek erabakitzeko eskubidea izan behar zuela aldarrikatu genuen. Are gehiago, idatziz jarri genuen hori.
Eta zertarako jarri genuen idatziz, Lander Martínez jauna? Zertarako jarri genuen idatziz? Ba gure eskubide sozialak bermatu ahal izateko. Horixe da Euskal Herria Bilduren obsesio handia. Ez, ez beste alde batera begiratu. Horretarako.
Baina ez al duzu ikusi orain arteko esperientziak zer erakutsi duen, Martínez jauna? Ez al duzu ikusi zer gertatu den orain arte Gernikako Estatutuarekin, non eta gure eskubide sozialak, kulturalak eta beste gainontzeko guztiak defendatu ahal izateko egon behar izan dugun gaur borrokan eta bihar ere bai, urratu egiten dizkigutelako gure eskubideak?
Zuek zer uste duzue? Podemosek zer uste du? Hemen erabakitzen dela Madrilen errespetatu behar dela? Hori da uste duzuena? Zer uste duzue? Hemen erabakitzen ditugunak baldintza okerragoak ekarriko dizkigutela?
Horrexek harritzen nau. Nik bat, oso bat ekarri naiteke Elkarrekin Podemosek mahai gainean jartzen dituen proposamen ia guzti-guztiekin, ñabardurak ñabardura izango dira. Oso ados egon naiteke, baina argi dagoena da behar duguna dela guk hemen hartzen ditugun erabakiak errespetatu eta blindatzeko bide bat eta horixe da gaur hemen eskatzen ari garena.
Pastor jauna, autogobernuan sakontzeko nik ez dut uste 155ak inolako laguntzarik ekartzen digunik. Eta beste gauza bat esango dizut: Hitza betetzea baldin bada kontua, aurretik egon ziren bai Felipe González eta baita Zapatero jauna eta ez zuten hitza bete. Eta seguru aski haiek hitza bete izan balute, ez ginateke arituko momentu honetan Gernikako Estatutuaz esaten ari garena esaten eta gainera betetzeko dauzkan hainbat tarte betetzeko.
Y, efectivamente, señor Pastor, las obras, cuando se hacen obras en un edificio, las deciden sus vecinos, pero no los del portal de enfrente, solamente los del mismo portal y bastante lioso (...), efectivamente, pero los del portal de enfrente se quedan a verlas venir. Con lo cual, con esto no me ha convencido.
Gainerakoan iruditzen zait badagoela gai honen inguruan banalizazio eta fribolizazio bat, eta uste dut banalizazioa eta fribolizaziotik irten egin behar dugula bene-benetan. Eta banalizazio eta fribolizazio hori datorrela, hain zuzen ere, batzuek hemen sentitzen dutelako estatuaren arrazoia daukatela.
Eta estatuaren arrazoia oso eraginkorra da, baina gogoan izan herritarren arrazoia eta herritarren indarra dela benetan eraginkorra eta horrek agindu behar gaituela.
Eta legalitatea gainditzea edo ez gainditzea, urratzea... legalitatea dago gainditzeko; legalitatea dago beste legalitate batzuetara joateko.
Edo zer uste duzue zuek? Feudalismotik hasi zirenean legebiltzarrak eraikitzen edo gobernatzeko beste modu batzuk antolatzen, zeuden legalitatetik beste legalitate batera pasa ziren, modu adostuan, ahalik eta erarik zabalenean... baina, dudarik gabe, legalitate batetik, egoera batetik bestera pasatzeko hori egiten da.
Behin eta berriz esan izan dut hemen eta berriro esango dut eta ez naiz aspertuko: Euskal Herria Bilduk akordio zabalak egiteko deia egiten du, behin eta berriz, gure eskubideak bermatzeko eta zaintzeko.
Eta, Martínez jauna, kasta nor zen eta nor ez zen erabakitzeko epaile lana egin zenuten. Hau kasta, hau bestea kaspa, bestea kasta... Eta orain esan bai esaten duzue, baina ez diozue nahiko tinkotasunez esaten betoa jartzen duenari betoa ez duzuela onartuko. Esan bai, baino nahiko tinkotasunez ez, zeren gero uzten pasatzen duzue eta gero, batez ere Alderdi Sozialistaren itzaletik, ez duzue mugitu ere egin nahi.
Eta pixka bat Galeano parafraseatuz, erabaki indignatuekin egongo zareten edo herritarren erabakiak eta erabaki demokratikoak ez onartzeak suposatzen duen indignitatearekin egongo zareten.
Euzko Alderdi Jeltzaleari, berriz ere, beste mila aldiz esan diodana, baina mila eta batgarren aldiz ere esango diodana, esan dut lehenenago diagnostikoarekin bat gaudela eta egin genezakeela bide bat elkarrekin, eta bide hori elkarrekin egiteak, hain zuzen ere, aseko lukeela Euskal Herriko herritarren gehiengo handi baten nahia eta, gainera, ahalegina egingo genukeela, zabaltzeko eta herri honi egonkortasuna emateko.
Etor litekeen mamu okerrago bat omen denaren iragarpenak ez dezala on egin oraingoa, ez eman oxigenorik 155ari, oxigenori gabe ezta sua pizten eta, oxigenorik gabe sua itzali egiten da.
Herri honek gaitasuna izan du bizi irauteko, herri honek gaitasuna izan du honaino iristeko eta uste dut gure ardura dela horri bidea ematea, eta gai garela eta hori erakusteko ardura gure esku dagoela.
Mila esker eta beti ere gogoratuz betorik ezin dugula onartu.